Pakaian sama sendat

**Pakaian sama sendat** (Jawi: ) (*skintights*) adalah pakaian yang mengulit pada badan, biasanya disebabkan penggunaan fabrik elastik yang memberikan siluet yang ketat dan mengikut bentuk badan. Pengenalan fabrik regangan komersial, seperti spandeks atau Lycra, pada tahun 1962 menandakan titik perubahan yang signifikan dalam industri pakaian. Bahan-bahan inovatif ini membolehkan penciptaan pelbagai jenis pakaian sama sendat, termasuk stoking, sarung badan, baju mandi, dan coli wanita, yang biasanya direka bentuk untuk mengena pada badan bagi tujuan tertentu. Istilah *pakaian seketat kulit* atau *ketat kulit* juga terdapat dalam terjemahan umum untuk *skin-tight garment* tetapi tiada di dalam Daftar Istilah daripada Dewan Bahasa dan Pustaka manakalah istilah *sama sendat* wujud di dalamnya.

## Sejarah dan jenis

### Leotard
Pada tahun 1886, nama leotard diberikan kepada pakaian terus sama sendat yang menutupi torso, termasuk kelangkang, tetapi bukan pada kaki atau lengan. Pakaian ini dinamakan sempena penghibur akrobatik Perancis, Jules Léotard (1838–1870), bertahun-tahun selepas kematiannya, yang memakai pakaian itu dalam aksi akrobatiknya. Pada awal abad ke-20, penggunaan leotard terutamanya terhad kepada pertunjukan sarkas dan akrobatik di atas pentas. Tetapi, ia juga dipakai oleh penari profesional, seperti gadis panggung di Broadway. Leotard di atas pentas biasanya dipakai dengan stoking atau seluar sama sendat.

Pada tahun 1950-an, leotard gaya tradisional terus dipakai terutamanya oleh penghibur pentas dan pelakon sarkas, tetapi leotard mula digunakan sebagai pakaian senaman yang ringkas dan berfungsi, sering kali dalam suasana institusi seperti sekolah dan dalam latihan kecergasan. Ia selalunya berwarna hitam dan dipakai bersama dengan seluar sendat yang tebal. Antara tahun 1950 dan 1970, leotard kekal seperti itu dari segi penampilan sehingga perubahan gaya pada tahun 1970-an, apabila leotard yang lebih berwarna muncul, selalunya dalam balet dan senaman.

### Pakaian renang
Pada tahun 1920-an dan 1930-an, leotard mula mempengaruhi gaya pakaian renang, dengan pakaian renang terus wanita pada hari ini masih serupa penampilannya dengan leotard. Jenis pakaian renang terus yang paling umum ialah mailot, atau sut selulup, yang menyerupai leotard tanpa lengan atau sut badan. Pada tahun-tahun awal, pakaian renang terus mempunyai lapisan skirt nipis atau seluar pendek mikro untuk tujuan kesopanan, tetapi lapisan ini mula hilang pada tahun 1940-an. Inovasi terkini dalam pakaian renang terus ialah kekulit badan, yang luarannya menyerupai unitard atau baju selam. Walaupun ia menutup seluruh badan, lengan, dan kaki, fungsinya bukan untuk kesopanan tetapi untuk mengurangkan geseran dalam air bagi perenang profesional.

### Stoking badan
Stoking badan ialah pakaian terus sama sendat, meliputi badan, kaki, dan kadang-kadang lengan. Ia adalah pakaian asas atau pakaian dalam wanita, biasanya diperbuat daripada fabrik nipis seperti stoking atau sarung kaki, atau jala ikan, renda, atau bahan legap, atau variasi bahan-bahan ini. Stoking badan adalah berbeza dengan unitard, yang dipakai sebagai pakaian luar, dan leotard, yang dipakai untuk latihan atau kostum persembahan oleh ahli akrobat, gimnas, dan lain-lain. Direka untuk didedahkan, tetapi tidak terlalu mendedahkan, stoking badan boleh dipakai sebagai pakaian dalam oleh penghibur seperti penari gelek dan penari eksotik.

Stoking badan telah digunakan di atas pentas sejak sekurang-kurangnya tahun 1860-an. Pada tahun 1861, pelakon Amerika Adah Isaacs Menken dengan kontroversinya memakai stoking badan berwarna kulit di atas pentas untuk menjaga kesopanannya dan mematuhi undang-undang kelucahan sambil memberi ilusi kebogelan.

### Unitard
Unitard ialah sejenis pakaian yang menggabungkan ciri-ciri leotard dengan seluar sendat, meliputi kaki dan kadang-kadang lengan. Ia pada asasnya pakaian terus yang merupakan leotard dan sarung balut kaki, sering menyerupai stoking badan tetapi direka untuk dipakai sebagai pakaian luar dan kegunaan harian.

### Sut badan
Sut badan atau *bodysuit* menutupi torso, kelangkang, dan kadang-kadang tangan, dan kaki. Gaya sut badan asas serupa dengan pakaian renang terus dan leotard, walaupun bahannya mungkin berbeza, dan sut badan, tidak seperti pakaian renang atau leotard, mempunyai kancing, cangkuk, atau velkro di kelangkang. Sut badan boleh mempunyai lengan dan pelbagai gaya tali bahu dan kolar. Sut badan boleh dibuat daripada pelbagai fabrik, termasuk kapas, renda, nilon, dan lain-lain. Secara amnya, sut badan tekstil termasuk serat boleh regang seperti spandeks adalah untuk kesesuaian yang lebih baik dengan bentuk badan.

Sut badan biasanya dipakai dengan seluar atau skirt, mendedahkan paling banyak bahagian atas pakaian di atas pinggang. Bahagian atas, bahagian torso boleh bertindak sebagai baju untuk garis yang licin atau kerana ia tidak boleh keluar dari seluar panjang atau skirt. Ia juga boleh dipakai secara umum oleh wanita sebagai pakaian dalam, pakaian aktif, atau pakaian asas. Tidak seperti leotard, sut badan biasanya tidak dianggap sebagai bentuk pakaian sukan. Tujuan bukaan di kelangkang adalah untuk memudahkan akses semasa ke tandas.

### Stoking dan sarung kaki
Stoking moden mula menjadi popular pada tahun 1920-an dengan peningkatan paras labuh pakaian wanita. Ia nipis, mula-mula diperbuat daripada sutera atau rayon (yang ketika itu dikenali sebagai sutera tiruan) dan selepas 1940 daripada nilon. Stoking nilon murah, tahan lasak, dan nipis berbanding stoking kapas dan sutera. Stoking ini sangat popular, dan permintaannya terus berlanjutan, walaupun ia telah memberi laluan kepada seluar sama sendat atau sarung kaki. Semasa tahun 1960-an, proses pembuatan tekstil yang lebih baik menjadikan sarung kaki lebih murah, sementara spandeks (atau elastana) menjadikannya lebih selesa dan tahan lasak, dan skirt mini menjadikan sarung kaki satu keperluan bagi ramai wanita. Populariti sarung kaki berkembang menjadi pakaian asas dalam almari pakaian sepanjang tahun 1970-an dan 1980-an. Dari tahun 1995, terdapat penurunan yang berterusan dalam jualan sarung kaki, yang stabil pada tahun 2006 dengan jualan di Amerika kurang daripada separuh daripada yang pernah dicapai.

### Pakaian sukan

Perkembangan dan penggunaan fabrik regangan memudahkan pembinaan pakaian. Mula-mula digunakan dalam pakaian renang dan coli wanita, pereka fesyen mula menggunakannya seawal pertengahan 1980-an. Ia memasuki pasaran umum pada awal 1990-an dan kini digunakan secara meluas dalam pakaian sukan.

Dalam pelbagai konteks atletik dan persembahan, pakaian sama sendat, juga dikenali sebagai baju terus (*skinsuit*), menawarkan pelbagai manfaat, termasuk perlindungan kecederaan dan pencegahan calar, sambil juga memberikan sokongan otot yang dipertingkatkan dan pengurangan getaran otot. Pakaian ini juga membantu meminimumkan seretan angin dan geseran, menjadikannya sesuai untuk aktiviti seperti berenang, berbasikal, bermain luncur, bermain ski, dan berlari. Selain itu, ia menawarkan perlindungan daripada luka, sengatan, dan lecet, serta melindungi daripada kesan berbahaya sinaran UV daripada matahari. Pakaian jenis ini merupakan komponen utama bagi banyak sepersalinan olahraga, menyediakan penyelesaian komprehensif bagi atlet yang berusaha untuk mengoptimumkan prestasi dan keselamatan mereka.

## Kegunaan lain
Ada kemungkinan anggota tentera telah memasukkan pakaian sama sendat ke dalam pakaian seragam mereka, seperti yang ditunjukkan oleh seorang askar Korea Utara yang dilihat memakai sut biru sama sendat semasa pameran ketenteraan. Walau bagaimanapun, tujuan pakaian ini masih tidak jelas.

Pakaian sama sendat juga bersilang dengan alam fetisyisme; jenis pakaian tertentu yang difetisykan, seperti sut lateks dan spandeks, direka bentuk untuk menjadi sangat sendat. Bagi individu yang mempunyai fetisy getah atau spandeks, pakaian ini mempunyai daya tarikan seksual yang kuat, yang mungkin disebabkan oleh sensasi yang diciptanya pada kulit, menjadikannya terasa lebih sensitif, sambil juga memberikan rasa seperti telanjang tetapi berpakaian.

Dalam aplikasi yang lebih praktikal, sut angkasa sama sendat berfungsi penting bagi angkasawan dengan membantu mengekalkan bentuk tulang belakang mereka. Tekanan yang sama yang dikenakan oleh sut pada permukaan kulit memberikan sokongan kepada otot, yang penting bagi angkasawan yang menghabiskan tempoh yang lama di angkasa.

## Lihat juga

* Baju selam
* Jean
* *[[Pakaian renang kompetitif#Jammer|Jammer]]*
* *[[Catsuit]]*
* Leher polo
* Leotard
* Pakaian lateks, termasuk lateks cecair
* Pakaian mampatan
* Pakaian peluk tubuh
* Kekulit badan
* Pakaian renang terus
* Pakaian sukan
* Sarung balut kaki
* Seluar breces
* Seluar dalam
* Spandeks
* Sut aktiviti angkasa
* Sut badan
* Sut perhambaan
* Sut selam
* Unitard
* Zentai

## Rujukan